ঝরঝরে নয়। চেয়েছিলেন, নিজে নিজে অন্তত যেন হাঁটতে পারেন। সেই ইচ্ছাতেই অস্ত্রোপচার করিয়েছিলেন মেক্সিকোর আন্দ্রেজ মোরেনো। বিশ্বের সবচেয়ে স্থূল মানুষ। মুটিয়ে যাওয়া রোখার লড়াইয়ে পাশে পেয়েছিলেন ফুটবলার ক্রিশ্চিয়ানো রোনাল্ডোকেও। কিন্তু শেষরক্ষা হয়নি। গতকাল মারা গিয়েছেন স্থূলতম মোরেনো।
সোনোরার বাসিন্দা প্রাক্তন পুলিশকর্মী মোরেনো জন্ম থেকেই স্থূলত্বের শিকার। একসময়ে সাড়ে চারশো কিলোগ্রাম ওজন ছিল তাঁর। বিশ্বের স্থূলতম মানুষের আখ্যাও পেয়েছিলেন তখন। নড়তে চড়তে পারতেন না। গত চার বছর ধরে পুরোপুরি শয্যাশায়ী ছিলেন মোরেনো। তাঁর প্রাণ বাঁচাতে অস্ত্রোপচারের প্রয়োজন ছিল। তাই গত ২৮ অক্টোবর ব্যারিয়াট্রিক সার্জারি করানো হয় তাঁর। মোরেনোর পাকস্থলীর তিন-চতুর্থাংশ বাদ দেন চিকিৎসকেরা। শরীরে জুড়ে দেওয়া হয় একটি টিউবও, যা তাঁকে অতিরিক্ত খাবার খেতে বাধা দিত। প্রায় ১০০ কিলোগ্রাম ওজন কমিয়েছিলেন তিনি।
অস্ত্রোপচারের পর সুস্থ বোধ করছিলেন মোরেনো। পরিবারকে জানান, নিজেকে অনেক হালকা মনে হচ্ছে। চিকিৎসকেরা জানিয়েছেন, সঠিক পদ্ধতি মেনে মোরেনোর ওজন ৮৫ কিলোগ্রামে নামিয়ে আনার পরিকল্পনা করেছিলেন তাঁরা। কিন্তু গত নভেম্বরে পেটে ব্যাকটেরিয়া সংক্রমণ হওয়ায় ফের হাসপাতালে ভর্তি করানো হয় তাঁকে। তড়িঘড়ি আবারও অস্ত্রোপচার করেন চিকিৎসকেরা। মোরেনোর পরিচিত এক ব্যক্তি জানিয়েছেন, ক্রমশ সুস্থ হয়ে উঠছিলেন তিনি। নিজে স্নান করতে পারছিলেন। অন্যের কাঁধে ভর দিয়ে একটু আধটু হাঁটতেও পারছিলেন। জানিয়েছিলেন, ‘‘আমি খুব খুশি।’’
সেই খুশিতে বাধ সাধল আচমকা শ্বাসকষ্ট। প্রথমে তাঁকে সাহায্য করার জন্য দমকলকর্মীদের ডাকেন মোরেনোর পরিবারের লোকজন। পরে অসুস্থতা বাড়ায় নিকটবর্তী সান হোসের হাসপাতালে তাঁকে নিয়ে যাওয়ার সিদ্ধান্ত নেওয়া হয়। অ্যাম্বুল্যান্সেও তোলা হয়েছিল মোরেনোকে। কিন্তু রাস্তাতেই মৃত্যু হয় ৩৮ বছর বয়সি মোরেনোর।
গতমাসেই নিজের সই করা শার্ট মোরেনোকে উপহার হিসাবে পাঠিয়েছিলেন রিয়াল মাদ্রিদের ফুটবলার ক্রিশ্চিয়ানো রোনাল্ডো। অসুস্থতার সঙ্গে লড়াইয়ে জয়ী হওয়ার জন্য উৎসাহ দিয়েছিলেন তাঁকে। আপ্লুত মোরেনো জানিয়েছিলেন, ক্রিসমাস আসার আগেই সেরা উপহার পেয়ে গিয়েছেন তিনি। কিন্তু ক্রিসমাসের সকালেই লড়াইয়ে হেরে গেলেন বিশ্বের স্থূলতম মানুষ!